POF moet meer as R8 m. opdok ná ongeluk in 2011 | Netwerk24
Deur Mike van Rooyen 06 Februarie 2019 20:58
Die Padongelukkefonds (POF) moet meer as R8 miljoen aan 'n man betaal nadat 'n motor hom in die fleur van sy lewe in Bloemfontein omgery en daardeur sy hele toekoms verwoes het.
Regter Martha Mbhele het in die hooggeregshof in Bloemfontein beveel die POF moet ook Hein van Pletzen (34), wat op die punt was om 'n dieselwerktuigkundige te word, se regskoste en die koste van sy sewe deskundige getuies betaal.
Die POF is ook gelas om 'n onderneming te gee om enige verdere mediese behandeling, voortspruitend uit die ongeluk die aand van 25 Februarie 2011, te betaal.
Hy was 'n sosiale mens met vriende en het daarvan gehou om kitaar te speel en te teken. Weens sy koördinasieprobleme kan hy dit nie meer doen nie.
Vir verlies aan sy vermoë om geld te verdien, moet die POF aan Van Pletzen R6,1 miljoen betaal. Vir algemene skade moet hy R2,1 miljoen en vir mediese koste R48 750 kry.
'n Motor het hom omgery en die bestuurder het weggery.
Die POF moet ook die koste vir die oprigting van 'n trust om sy geld te bestuur en ook die gelde van die trustees betaal.
Mbhele het in haar uitspraak gesê die getuienis toon Van Pletzen is permanent gestrem en het ernstige verstandelike en fisieke gebreke oorgehou.
Sy loopbaan, sosiale en gesinslewe is heeltemal vernietig. Hy het gereelde toesig en verpleging nodig. 'n Neuroloog is van mening dat hy in die toekoms epileptiese aanvalle kan kry.
Luidens getuienis was hy voor die ongeluk 'n gesonde en hardwerkende jong man wat op die punt was om as 'n werktuigkundige te kwalifiseer.
Nou is hy eensaam en sonder vriende.
Luidens die mediese verslae oor hom is sy breinskade so erg dat hy nooit weer die ope arbeidsmark sal kan betree nie.
Ná die ongeluk was hy 'n maand lank in 'n koma weens kopbeserings. Hy het benewens ernstige breuke aan sy onderkaak sy regteroog beseer en sy regteronderbeen gebreek.
Ná sy ontslag uit die hospitaal was hy drie maande aan 'n rolstoel gekluister.
Adv. Marthinus Steenkamp, in opdrag van Wynand Flemming van Bezuidenhouts-prokureurs, het vir Van Pletzen opgetree. Adv. André Sander het vir die POF opgetree.